### NN 29/2026 (23.3.2026.), Statut Hrvatske demokršćanske stranke

Hrvatska demokršćanska stranka

357

Na temelju članka 10. Zakona o političkim strankama, Sabor političke stranke Hrvatska demokršćanska stranka na sjednici održanoj 21. prosinca 2025. godine donio je

STATUT

HRVATSKE DEMOKRŠĆANSKE STRANKE

Članak 1.

Cilj osnivanja

Hrvatska demokršćanska stranka (u daljnjem tekstu: Stranka) politička je stranka osnovana radi promicanja i ostvarivanja ciljeva naznačenih u svojem programu.

Stranka promiče hrvatske nacionalne interese, domoljublje te tradicionalne, demokršćanske i univerzalne humanističke vrijednosti. U središtu politike Stranke je čovjek sa svojim neotuđivim dostojanstvom, pravima i odgovornostima.

Stranka se zalaže za vrijednosti slobode, demokracije, pravne države, poštovanja temeljnih ljudskih prava, obiteljskih vrijednosti, ravnopravnost žena i muškaraca, solidarnost te socijalno-tržišno gospodarstvo.

Članak 2.

Naziv i sjedište

Naziv Stranke glasi: »Hrvatska demokršćanska stranka«. Skraćeni naziv Stranke je: HDS.

Sjedište Stranke je u Zagrebu.

Članak 3.

Područje i pravni okvir djelovanja

Stranka se osnovana i upisana u Registar kao politička stranka koja djeluje u Republici Hrvatskoj.

Stranka u inozemstvu djeluje u skladu s pravnim poretkom dotične države.

Stranka je pravna osoba koja za svoje obveze odgovara cjelokupnom svojom imovinom.

Članak 4.

Znak, pečat i zastava Stranke

(1) Znak Stranke čini skraćenica naziva Stranke na bijeloj podlozi na sljedeći način: slova HDS su tamno plave boje, a u gornjem lijevom dijelu je crveni segment šahovnice (kao dio gornjeg dijela križa u sjeni slova H) i puni naziv stranke tamno sivim tiskanim slovima ispod skraćenog naziva stranke.

(2) Pečat Stranke je okruglog oblika promjera 40 mm. U sredini pečata su slova HDS. U gornjem polukrugu je tekst »HRVATSKA DEMOKRŠĆANSKA STRANKA«, a u donjem tekst »ZAGREB«. Ustrojstveni oblici Stranke imaju identične pečate, također okrugla oblika, na kojima se u donjem dijelu ispisuje naziv i mjesto djelovanja ustrojstvenog oblika.

(3) Zastava Stranke je u dvije boje: 3/5 u bijeloj boji i 2/5 u žutoj, po uzoru na papinsku žutu boju. Visi okomito i u omjeru je 1:2. Na bijeloj podlozi u donjem dijelu je znak Stranke. Na žutoj podlozi je puni naziv Stranke pisan prema gore.

(4) Oblik, način i upotrebu zastave, osim uvjeta određenih zakonom, odredit će Predsjedništvo Stranke posebnom odlukom.

Članak 5.

Predstavljanje i zastupanje

Stranku predstavlja i zastupa Predsjednik Stranke.

U slučaju nenazočnosti ili izvanredne spriječenosti Predsjednika Stranke, Stranku predstavlja i zastupa dopredsjednik kojeg je odredilo Predsjedništvo.

Članak 6.

Suradnja

Stranka surađuje s ostalim političkim strankama, udrugama, građanskim inicijativama i nestranačkim pojedincima u domovini i inozemstvu koji su istoga svjetonazora i sustava vrjednota.

Stranka može sudjelovati u osnivanju zajedničkih tijela u svrhu suradnje iz stavka 1. ovoga članka, o čemu odlučuje Predsjedništvo.

Članak 7.

Članstvo

U članstvo Stranke može se učlaniti svaka punoljetna i poslovno sposobna osoba koja ima državljanstvo Republike Hrvatske i prihvaća Program i odredbe ovoga Statuta.

O primanju novih članova, evidenciji i brisanju iz članstva odlučuje Predsjedništvo.

Članstvo prestaje:

• istupanjem (pisanim putem, povratom članske iskaznice ili javnim objavljivanjem o istupanju),

• radom u udrugama/organizacijama čiji su ciljevi i način djelovanja suprotni Statutu i Programu,

• donošenjem odluke o isključenju,

• smrću,

• danom pravomoćnosti sudske odluke o oduzimanju poslovne sposobnosti.

Članak 8.

Prava i dužnosti članova

Članovi imaju pravo:

• birati i biti birani te sudjelovati u radu tijela Stranke,

• davati prijedloge, poticaje i mišljenja o radu tijela Stranke,

• biti obaviješteni o djelatnostima i odlukama Stranke.

• Članovi su dužni:

• promicati Program Stranke,

• pridržavati se odredaba Statuta,

• provoditi odluke tijela Stranke,

• čuvati ugled Stranke,

• plaćati članarinu.

Članak 9.

Tijela i ustrojstveni oblici

Središnja tijela Stranke jesu:

• Sabor Stranke

• Predsjedništvo

• Glavni odbor

• Nadzorni odbor

• Sud časti

Ustrojstveni oblici Stranke jesu:

• Podružnice (županije, Grad Zagreb)

• Ogranci (općine, gradovi, gradske četvrti Grada Zagreba).

Ustrojstvene oblike osnivaju članovi pojedinog teritorijalnog ustroja uz odobrenje Predsjedništva. Ustrojstvo i način odlučivanja uređuje se pravilnikom koji donosi Predsjedništvo.

Članak 10.

Sabor Stranke

Sabor je najviše tijelo Stranke, a čine ga:

• svi članovi Predsjedništva,

• svi članovi Glavnog odbora,

• svi članovi Nadzornog odbora,

• svi članovi Suda časti,

• izaslanici ustrojstvenih oblika prema kriterijima koje donosi Predsjedništvo.

Sabor se redovno saziva, u pravilu, jednom u četiri godine. Sabor saziva Predsjednik Stranke, a u slučajevima iz članka 5. ovoga Statuta Sabor saziva jedan od dopredsjednika temeljem odluke Predsjedništva.

Dvije trećine (2/3) članova Predsjedništva ili Glavnog odbora ovlaštene su uputiti zahtjev za sazivanje redovne ili izvanredne sjednice Sabora. Ako nadležno tijelo ne sazove i održi Sabor u roku od 30 dana od dana zaprimanja zahtjeva, predlagatelji su ovlašteni sami sazvati sjednicu Sabora.

Rad Sabora i način izbora izaslanika uređuje se poslovnikom koji donosi Predsjedništvo.

Članak 11.

Odlučivanje Sabora

Odluke Sabora pravovaljane su ako je zasjedanju nazoči više od polovice ukupnog broja članova Sabora.

Sabor odlučuje većinom glasova nazočnih članova, ako ovim Statutom nije drukčije određeno.

Članak 12.

Ovlasti Sabora

Sabor Stranke:

• donosi i mijenja Program, Statut i druge opće akte Stranke,

• donosi Poslovnik o radu Sabora,

• bira i razrješuje Predsjednika Stranke i do osam (8) članova Predsjedništva,

• bira i razrješuje Nadzorni odbor,

• bira predsjednika te dva člana Suda časti i donosi pravilnik o njegovom radu

• raspravlja i prihvaća izvješća o radu središnjih tijela Stranke,

• donosi zaključke, deklaracije ili rezolucije o bitnim pitanjima rada Stranke te društvenih i političkih prilika u RH,

• donosi odluku o prestanku rada Stranke,

• donosi odluku o udruživanju s drugom političkom strankom.

Članak 13.

Glavni odbor

Rad Glavnog odbora uređuje se njegovim poslovnikom. Glavni odbor čine:

• članovi Predsjedništva,

• predsjednici ili povjerenici podružnica,

• zastupnici u Hrvatskom saboru i Europskom parlamentu iz redova Stranke,

• članovi Vlade RH i ostali dužnosnici iz redova Stranke,

• župani/dožupani, gradonačelnici i zamjenici gradonačelnika te načelnici iz redova Stranke,

• vijećnici u skupštinama županija, gradskim i općinskim vijećima iz redova Stranke.

Članak 14.

Ovlasti Glavnog odbora

Glavni odbor:

• provodi i odgovoran je za provođenje odluka Sabora,

• raspravlja i donosi strateške i provedbene odluke na prijedlog Predsjedništva,

• raspravlja o političkim, ekonomskim, socijalnim i drugim pitanjima te zauzima stajališta,

• donosi Poslovnik o svom radu,

• bira predsjednika te dva dopredsjednika Glavnog odbora na prijedlog Predsjedništva.

Članak 15.

Sazivanje i odlučivanje Glavnog odbora

Glavni odbor odlučuje većinom glasova nazočnih članova.

Sjednice saziva predsjednik Glavnog odbora. Predsjednik Glavnog odbora dužan je sazvati sjednicu ako to zatraži polovica članova Glavnog odbora ili Predsjedništvo, u roku od 30 dana od zaprimanja zahtjeva.

Članak 16.

Predsjedništvo

Predsjedništvo je najviše tijelo Stranke između dvaju zasjedanja Sabora te središnje upravno i izvršno stranačko tijelo.

Predsjedništvo čine: Predsjednik Stranke i do osam (8) članova Predsjedništva koji se biraju na Saboru. Dva člana predsjedništva imaju status dopredsjednika što također utvrđuje Sabor stranke. Predsjedništvo može, na prijedlog Predsjednika, kooptirati do tri (3) dodatna člana u svoj sastav dvotrećinskom većinom. Zastupnici u Hrvatskom saboru i državni dužnosnici iz redova Stranke automatski su članovi predsjedništva. Ukupan broj članova predsjedništva ne može biti veći od 15.

Članak 17.

Ovlasti Predsjedništva

Predsjedništvo:

• provodi odluke Sabora,

• osniva radna tijela,

• donosi poslovnik o svom radu i druge opće akte iz svoje nadležnosti,

• brine se o financijskim sredstvima i usvaja financijski plan, program rada i godišnja financijska izviješća,

• donosi predizbornu i izbornu strategiju,

• donosi odluku o sazivanju Sabora,

• ima pravo sazvati sjednicu svakog ustrojstvenog oblika i voditi brigu o njihovom radu,

• odlučuje o konačnom izgledu izbornih kandidacijskih lista,

• donosi odluke o promjeni adrese sjedišta Stranke,

• ima pravo raspustiti ustrojstveni oblik i imenovati povjerenika,

• imenuje povjerenike gdje nisu osnovani ustrojstveni oblici,

• odlučuje o svim pitanjima koja nisu u djelokrugu drugog tijela,

• odlučuje u drugom stupnju o žalbama na odluke Suda časti, ako nije drukčije određeno.

Predsjedništvo može jednog člana Stranke imenovati počasnim predsjednikom Stranke. Ovlasti počasnog predsjednika određuje Predsjednik stranke.

Članak 18.

Sazivanje i odlučivanje Predsjedništva

Predsjedništvo odlučuje većinom glasova nazočnih članova. Odluke su pravovaljane ako je nazočna natpolovična većina članova Predsjedništva.

Sjednicu Predsjedništva saziva i vodi Predsjednik Stranke, a u njegovoj izočnosti i/ili spriječenosti član Predsjedništva kojeg Predsjedništvo odredi.

Dvije trećine (2/3) članova Predsjedništva ovlaštene su podnijeti zahtjev Predsjedniku da sazove sjednicu u roku od sedam (7) dana. Ako Predsjednik ne sazove sjednicu u tom roku, dvije trećine (2/3) članova ovlaštene su same sazvati sjednicu. Sjednice se mogu sazivati i održavati elektronski.

Članak 19.

Ovlasti Predsjednika

Predsjednik Stranke, između ostalog:

• predstavlja i zastupa Stranku te odgovara za njezin rad,

• potpisuje akte Sabora i Predsjedništva,

• na temelju odluke Predsjedništva saziva Sabor,

• provodi mjere radi osiguranja suradnje i odgovornosti tijela i dužnosnika Stranke,

• na temelju odluke Predsjedništva potpisuje koalicijske sporazume na nacionalnoj razini,

• na temelju odluke Predsjedništva potpisuje izborne liste za izbor zastupnika u Hrvatski sabor i Europski parlament,

• u slučajevima iz članka 5. ovoga Statuta, navedene akte potpisuje ovlašteni član Predsjedništva na temelju odluke Predsjedništva,

• predlaže pokretanje stegovnog postupka,

• pokreće stegovni postupak te donosi odluku o suspenziji članstva.

Članak 20.

Tajništvo

Tajništvo Stranke je izvršno i stručno-operativno tijelo Glavnog odbora, Predsjedništva i Predsjednika.

Rad Tajništva uređuje se poslovnikom koji donosi Predsjedništvo.

Glavni tajnik rukovodi radom Tajništva te obavlja administrativne i stručne poslove sukladno odlukama Predsjedništva i Glavnog odbora. Organizacijski tajnik koordinira aktivnosti Stranke i daje potporu radu na terenu.

Glavnog tajnika, organizacijskog tajnika, rizničara i likvidatora te njihove zamjenike bira Predsjednik, na razdoblje od četiri (4) godine.

Tajništvo Stranke je odgovorno Predsjedniku stranke.

Članak 21.

Nadzorni odbor

Rad Nadzornog odbora uređuje se njegovim poslovnikom.

Nadzorni odbor ima tri (3) člana.

Članovi Nadzornog odbora ne mogu biti članovi nijednog drugog središnjeg tijela Stranke.

Članove i Predsjednika Nadzornog odbora bira Sabor. Između dvaju zasjedanja Sabora, Predsjedništvo može imenovati člana ako mjesto ostane upražnjeno. Sjednice se mogu sazivati i održavati elektronički.

Članak 22.

Poslovi i odlučivanje Nadzornog odbora

Nadzorni odbor:

• prati financijsko poslovanje pregledom poslovnih knjiga,

• nadzire provedbu Statuta i ostalih akata,

• podnosi izvješća nadležnim tijelima Stranke,

• Nadzorni odbor odlučuje većinom glasova od ukupnog broja članova,

• Sjednice saziva i vodi predsjednik Nadzornog odbora, a u njegovoj izočnosti i/ili spriječenosti dobno najstariji član.

Članak 23.

Sud časti

Rad Suda časti uređuje se njegovim poslovnikom.

Sud časti ima tri (3) člana.

Članovi Suda časti ne mogu biti članovi nijednog drugog središnjeg tijela Stranke.

Predsjednika i dva člana Suda časti bira Sabor stranke. U slučaju upražnjenog mjesta, Predsjedništvo može imenovati novog člana.

Članak 24.

Poslovi i odlučivanje Suda časti

Sud časti:

• na zahtjev Predsjednika vodi postupak utvrđivanja stranačke odgovornosti,

• donosi prvostupanjsku odluku o isključenju člana,

• Sud časti dužan je u roku od 30 dana donijeti odluku o pojedinom predmetu,

• Sud časti može odlučivati ako je nazočna natpolovična većina članova i to natpolovičnom većinom glasova nazočnih.

Sjednice se mogu sazivati i održavati elektronički.

Članak 25.

Trajanje mandata

Mandat svih tijela Stranke i njihovih članova traje četiri (4) godine.

Članak 26.

Pomladak Stranke

Pomladak Stranke okuplja članove Stranke od 18 do 30 godina starosti radi profiliranja i izgradnje mladih stranački opredijeljenih ljudi te dodatnog organiziranja mladog dijela članstva.

Način rada pomlatka uređuje se poslovnikom koji donosi Predsjedništvo.

Članak 27.

Ogranci

Tijela ustrojstvenih oblika su:

• Skupština

• Odbor (3 – 11 članova, ovisno o veličini ustrojstvenog oblika).

Skupština imenuje i razrješava Odbor te predsjednika ustrojstvenog oblika.

Sjednicu Odbora saziva predsjednik Odbora ili najmanje jedna trećina članova Odbora.

Rad tijela ustrojstvenog oblika i način izbora uređuje se pravilnikom kojeg donosi Predsjedništvo.

Članak 28.

Podružnice

Podružnicu čini Odbor sastavljen od dva predstavnika svake osnovanog Ogranka u toj županiji ili Gradu Zagrebu.

Odbor podružnice bira i razrješuje predsjednika podružnice. Predsjednik podružnice postaje članom Glavnog odbora.

Sjednicu Odbora saziva predsjednik podružnice ili najmanje jedna trećina članova Odbora.

Način rada uređuje se pravilnikom koji donosi Predsjedništvo.

Članak 29.

Financiranje

Stranka sredstva za djelovanje stječe prihodima od članarina, dragovoljnih priloga i donacija, izdavačke djelatnosti, prodaje promidžbenog materijala, organizacije stranačkih manifestacija, državnog proračuna, proračuna jedinica lokalne i područne (regionalne) samouprave i ostalih zakonom dopuštenih izvora.

Članak 30.

Cjelovitost i tumačenje

Sva pitanja koja ovim Statutom nisu stavljena u nadležnost pojedinog tijela stavljaju se u nadležnost Predsjedništva.

Svi akti i odluke Stranke moraju biti u skladu s ovim Statutom.

Tumačenje Statuta daje Sabor, a u vremenu kad Sabor ne zasjeda tumačenje daje Predsjedništvo.

Članak 31.

Izmjene i dopune Statuta

Prijedlog izmjena i dopuna Statuta mogu podnijeti sva tijela Stranke i ustrojstveni oblici.

Odluku o izmjenama i dopunama donosi Sabor.

Članak 32.

Prestanak djelovanja

Osim u slučajevima predviđenim zakonom, Stranka prestaje postojati i kada o tome donese odluku Sabor natpolovičnom većinom glasova od ukupnog broja članova Sabora.

Ako Sabor u odluci o prestanku djelovanja ne odredi kome će pripasti imovina Stranke, tada imovina pripada Nacionalnoj i sveučilišnoj knjižnici u Zagrebu.

Članak 33.

Stupanje na snagu

Stupanjem na snagu ovog Statuta Stranke prestaje važiti Statut Stranke donesen na Saboru Hrvatske demokršćanske stranke održanom 18. prosinca 2021.

Članak 34.

Ovaj Statut stupa na snagu danom usvajanja na Saboru Stranke.

Predsjednik
 Hrvatske demokršćanske stranke
 Hrvoje Zekanović, v. r.